7.2.2023 г.
BG
Официален вестник на Европейския съюз
C 47/115 Сряда, 6 юли 2022 r.
90. изразява дълбока загриженост във връзка със социално-икономическото положение в няколко области на Южна Сърбия; призовава сръбското правителство да разследва всички твърдения относно използването на инструменти за социално подпомагане с цел оказване на натиск върху гласоподавателите, особено уязвимите групи и членовете на ромското малцинство; призовава сръбското правителство да отговори на предизвикателствата на бедността и безработицата в тези и други части на страната и да гарантира, че социалната политика и политиката за заетостта разполагат с достатъчни финансови и институционални ресурси; 91. призовава Сърбия да подобри своя капацитет за предоставяне на статистически данни и да извършва преброяване на населението в съответствие с най-високите международни стандарти и с участието на независими наблюдатели; 92. изразява дълбока загриженост във връзка с обезлюдяването и продължаващата емиграция на човешки капитал от Сърбия; приветства инициативите на правителствата на Сърбия и новаторските подходи за противодействие на тези тенденции, включително демографските промени, работейки с международни организации чрез поредица от целенасочени политики в различните сектори за справяне с демографските заплахи, тъй като постоянното намаляване на населението продължава да бъде ключово предизвикателство за икономическото развитие; призовава новото правителство да обърне повече внимание на политиките за младежта; отбелязва, че трябва да се вложат допълнителни усилия за социалното и икономическото развитие на граничните региони, за да се предотврати тяхното обезлюдяване; припомня, че за тази цел биха могли да се използват програми за трансгранично сътрудничество по ИПП III; 93. приветства изпълнението на програми в подкрепа на малките и средните предприятия (МСП), по-специално намаляването на разходите за заеми за МСП; призовава Сърбия да обърне внимание на оставащите недостатъци, включително нестабилната бизнес среда и нелоялната конкуренция; приветства ангажимента на Сърбия в процеса на интеграция на регионалните пазари в Западните Балкани, който, последван от по-нататъшна икономическа интеграция с единния пазар на ЕС, ще привлече необходимите инвестиции и ще създаде нови възможности за гражданите и бизнес общността; 94. отново изразява своята загриженост относно нарастващата зависимост на Сърбия от китайски инвестиции и мащаба на заемите, които Сърбия ще трябва да върне на Китай; настоятелно призовава сръбските органи да увеличат прозрачността и да засилят правното съответствие с изискванията за оценка на въздействието върху околната среда в силно замърсяващите отрасли за китайските, руските и други недемократични чуждестранни инвестиции, произтичащи от двустранни споразумения за стратегическо сътрудничество; изразява съжаление във връзка с неотдавнашната доставка в Сърбия на китайски ракетни системи; 95. подчертава, че държавите от Западните Балкани трябва да бъдат поставени в центъра на инициативата на ЕС „Глобален портал“ и да предоставят прозрачна и устойчива инвестиционна алтернатива на инвестициите и заемите от Китай и други авторитарни режими; 96. отбелязва оттеглянето на измененията към Закона за отчуждаването и призовава за по-широк обществен дебат по този въпрос; 97. приветства подобренията в борбата с изпирането на пари и финансирането на тероризма, но призовава за по-добри резултати в разследванията в случаи на изпиране на пари; отбелязва, че инфраструктурата и строителството са значителни източници на незаконни пари и насърчава Сърбия да сведе до минимум риска от незаконни финансови потоци в строителната промишленост и да намали укриването на данъци и корупцията в инфраструктурния сектор; призовава Сърбия да гарантира, че препоръките на Специалната група за финансови действия (FATF) се използват добросъвестно; 98. изразява загриженост относно липсата на напредък по случая „Списък“, който съставлява злоупотреба с правната рамка от страна на държавните органи с цел насочване към конкретни организации на гражданското общество и медии, критични към правителствените политики; припомня призива към сръбската администрация за предотвратяване на изпирането на пари към сръбското министерство на финансите за цялостно разследване на тези въпроси; 99. припомня обвързаността с условия на финансирането по линия на ИПП III и Икономическия и инвестиционен план (ИИП) за Западните Балкани; признава значението на ИПП III и ИИП за подкрепа на процеса на реформи, зеления преход, устойчивата свързаност, човешкия капитал, конкурентоспособността и приобщаващия растеж, както и за укрепването на регионалното и трансграничното сътрудничество; Околна среда, енергетика и транспорт 100. приветства конкретните стъпки, предприети с цел постепенно премахване на въглищните електроцентрали; изразява сериозна загриженост, че въпреки настоящите предизвикателства в областта на климата и околната среда Сърбия продължава да инвестира в нова въглищна електроцентрала; настоятелно приканва държавните органи да приемат национален интегриран план в областта на енергетиката и климата, съответстващ на целта за нулеви емисии до 2050 г. на Европейския зелен пакт и на Зелената програма за Западните Балкани;